Den Træge Patron

**Den Træge Patron** er en orden som kan tildeles medlemmer av de tekniske gjengene i Studentersamfundet i Trondhjem, hvis de har gjort en betydelig og spesiell innsats for gjengen sin eller Samfundet som helhet.

Ordenen ble offisielt etablert 18. oktober 1939, men på den tiden hadde den ennå ikke fått sitt nåværende navn. De tekniske gjengene besto i 1939 av Akademisk Radioklubb (ARK), Forsterkerkomiteen (FK) og Regi. Senere er også medlemmer av Diversegjengen (D-gjengen), som har byggteknisk ansvar, blant de som kan hedres med Den Træge Patron.

## Bakgrunn og utvikling
De første årene etter at ARK ble etablert i 1923, så man ikke behovet for en egen ridderordning for de tekniske gjengene, men i 1938–1939 endret dette seg. Medlemmer fra FK og Regi var til stede på møter i De Sorte Faars Ridderskabs innstillingsutvalg, utvalget som avgjorde hvem som skulle innlemmes i ridderskapet. Kandidatenes synlighet i form av diskusjonsinnlegg i Samfundet, deltagelse i styrer – og dekorasjon fra en av gjengenes ordener – ble vektlagt mer enn den skjulte tekniske innsats i Huset. Det var på tide å opprette en egen orden. Det var enighet i de tekniske gjengene at ARK var den naturlige «høye beskytter» av Den Træge Patron, og slik har det vært siden. ARKs formann er Hans Træghets sekretær, som blant annet har ansvar for å arrangere ordenspromosjon hvert år, ettersom Hans Træghet aldri har mulighet til å dukke opp.

Den Træge Patron er godkjent som en akademisk orden av Hands Væderhæftighet i De Sorte Faars Ridderskab. Han mottok nådig Storkorset av Den Træge Patron i 1947.

I 1970-årene var studentikose tradisjoner upopulære i Samfundet. Dette var de politiske fronters tiår. «Man ville ikke menge seg med 'adelen', uansett hvor fjasete adelen var». Til tross for de politiske omveltningene i Huset, fortsatte man med ordenspromosjoner for Den Træge Patron. I 1975 ble det avholdt et møte der ordenens fremtid ble diskutert. Møtet endte med at ordenen fikk fortsette som før. Pr. 2025 eksisterer ordenen fortsatt, og får tilskudd fra Finansstyret til ordenspromosjoner som avholdes med pomp og prakt omtrent årlig.

## Medaljens utforming og navn
Den første utformingen av ordenstegnet viste et hvitt, likearmet kors med en enkel, mørk blå dekorasjon. Denne utformingen gikk man bort fra etter Andre verdenskrig, fordi den lignet for mye på den tyske utmerkelsen Jernkorset, og dermed ga dårlige assosiasjoner.

Etter krigen ble medaljen endret. Den består nå av en treg sikringspatron, av den typen som tåler stor startstrøm i en motor uten å gå i stykker. På medaljen er patronen omsluttet av en omega, som symboliserer motstandsevne. Sikringspatronen er gjort i stand til å greie overbelastninger ved at den er overbundet. «Dette symboliserer både at man alltid greier seg i et knipetak uten hensyn til forskrifter og slike trivielle ting, og at man føler seg «overbundet» av Finansstyret i Samfundet. Dette var de momenter som ble gjort gjeldende da navnet ble valgt.»

Navnespørsmålet ble diskutert mange ganger i perioden 1945–1946. Da ordenen ble innstiftet ble den omtalt med dekknavnet «Truls», etter en populær figur i NRKs barnetime. Noen foreslo et mer seriøst navn: Deus ex Machina, som kom fra det gamle, greske teater. Når begivenhetene på scenen ble for floket, lot man Deus ex Machina stige ned for å løse det hele på en elegant måte. Noen mente at en slik gud var perfekt å navngi en orden for de tekniske gjengene etter, men for utenforstående ville navnet vært temmelig ubegripelig.

11. mars 1946 foreslo Cato Kruuse Meyer navnet «Den Træge Patron», og dette ble vedtatt. 

## De andre gjengenes ordener
Flere av de kunstneriske gjengene i Samfundet hadde for lengst opprettet sine ordener da Den Træge Patron ble innstiftet i 1939:
* 1913 – Studentersamfundets Orkester: Polyhymnia
* 1913 – Studentersamfundets Interne Teater: Den Gyldne Kat
* 1915 – Trondhjems Studentersangforening: Vrangstrupen
* 1916 –  Samfundets eget ridderskap: De Sorte Faars Ridderskab. Ordenen ble innstiftet for å hedre særlig ytelser og *får*tjenester for Samfundet.

Trondhjems Kvinnelige Studentersangforening innstiftet sin orden, Minerva Polyhymnia, i 1947.

## Referanser